O'zbekistonda xizmat avtomobillari 2030 yilgacha to'liq elektromobillarga almashtirilishi mumkin

Shavkat Mirziyoevning “Elektromobillar ishlab chiqarish va ulardan foydalanishni tashkil etishni qo'llab-quvvatlash choralari to'g'risida”gi qarori loyihasi muhokamaga qo'yildi.
Unga ko'ra, elektromobillarda taksi xizmatlarini ko'rsatuvchi jismoniy va yuridik shaxslar 2040 yilga qadar barcha lizentsiya to'lovlari va yig'imlaridan ozod qilinadi.
Shuningdek, vazirliklar, idoralar, byudjet tashkilotlari, mahalliy xokimiyat organlari hamda ustav kapitalida davlat ulushi 50 foizdan ortiq bo'lgan korxonalar xizmat avtomobillari parkining 2025 yilga qadar kamida 10 foizigacha, 2030 yilga qadar 100 foizi bosqichma-bosqich elektromobillarga almashtiriladi. Mazkur bandda nazarda tutilgan tashkilotlar tomonidan 2022 yildan boshlab xarid qilinadigan transport vositalarining kamida 20 foizi elektromobillar bo'lishi talab etiladi.
Sog'liqni saqlash vazirligi, Transport vazirligi, Iqtisodiy taraqqiyot va kambag'allikni qisqartirish vazirligi, Moliya vazirligi va “O'zavtosanoat” AJ bilan birgalikda ikki oy muddatda tez tibbiy yordam mashinalarini 2023–2026 yillarda elektr dvigatellarda harakatlanadigan maxsus transport vositalariga almashtirish dasturini Vazirlar Mahkamasiga kiritadi.
Avvalroq Farg'onada ilk elektromobillar test rejimida ishlab chiqarilishi haqida xabar berilgandi.